Document ID: 31992R2941

ΚΑΝΟΝΙΣΜΟΣ (ΕΟΚ) αριθ. 2941/92 ΤΗΣ ΕΠΙΤΡΟΠΗΣ της 9ης Οκτωβρίου 1992 για την τροποποίηση του κανονισμού (ΕΟΚ) αριθ. 2296/92 που θεσπίζει ορισμένους κανόνες εφαρμογής για τη χρησιμοποίηση της γης, η οποία ευρίσκεται υπό το καθεστώς προσωρινής παύσης, στην παραγωγή υλών, για την παρασκευή, εντός της Κοινότητας, προϊόντων που δεν προορίζονται, κυρίως, για τη διατροφή του ανθρώπου ή των ζώων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για τη θέσπιση καθεστώτος στήριξης των παραγωγών ορισμένων αροτραίων καλλιεργειών (1), όπως τροποποιήθηκε από τον κανονισμό (ΕΟΚ) αριθ. 2467/92 της Επιτροπής (2), και ιδίως τα άρθρα 12 και 16,
Εκτιμώντας:
ότι ο κανονισμός (ΕΟΚ) αριθ. 2296/92 της Επιτροπής (3) απαιτεί από τα κράτη μέλη να αποκλείουν την παραγωγή πρώτων υλών επί γαιών που βρίσκονται υπό το καθεστώς παύσης καλλιέργειας εάν δικαιολογείται αυτό από γεωπονικούς ή περιβαλλοντικούς λόγους- ότι, για πρακτικούς λόγους, η απόφαση να αποκλεισθεί της καλλιέργειας οποιαδήποτε ύλη επί των εδαφών αυτών πρέπει να επαφίεται στη διακριτική ευχέρεια των κρατών μελών-
ότι στον κανονισμό (ΕΟΚ) αριθ. 2296/92 απαριθμούνται οι πρώτες ύλες που μπορούν να καλλιεργηθούν στα εδάφη που βρίσκονται υπό καθεστώς προσωρινής παύσης καλλιέργειας για να χρησιμοποιηθούν στην παρασκευή ορισμένων επιτρεπομένων προϊόντων- ότι για λόγους σαφήνειας πρέπει να αναφερθεί ότι ορισμένες μόνον ποικιλίες αγριοκράμβης ή αγριογογγύλης θεωρούνται ως επιλέξιμες πρώτες ύλες-
ότι πρέπει να απαγορευθεί η καλλιέργεια λεβάντας και σάλβιας σε γαίες που βρίσκονται υπό καθεστώς παύσης καλλιέργειας για να μη διαταραχθεί η παραδοσιακή αγορά των προϊόντων αυτών-
ότι, για να εξασφαλισθούν οι νόμιμες προσδοκίες των καλλιεργητών, πρέπει να επιτραπεί η καλλιέργεια όλων των τύπων αγριοκράμβης, αγριογογγύλης, λεβάντας, λεβαντίνης και σάλβιας σε γαίες που έχουν τεθεί υπό καθεστώς παύσης καλλιέργειας μεταξύ της ημερομηνίας εφαρμογής του κανονισμού (ΕΟΚ) αριθ. 2296/92 και της ημερομηνίας ενάρξεως ισχύος του παρόντος κανονισμού-
ότι η Επιτροπή Διαχείρισης Σιτηρών δεν διατύπωσε γνώμη εντός της προθεσμίας που καθορίστηκε από τον πρόεδρό της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2296/92 τροποποιείται ως εξής:
1. Το άρθρο 1 παράγραφος 5 αντικαθίσταται από το ακόλουθο κείμενο:
"5. Τα κράτη μέλη δύνανται να αποκλείουν οποιαδήποτε από τις πρώτες ύλες που απαριθμούνται στο παράρτημα Ι για γεωπονικούς και περιβαλλοντικούς λόγους."
2. Στο παράρτημα Ι, ο κωδικός ΣΟ 1205 00 90 και η σύντομη περιγραφή του αντικαθίστανται από το ακόλουθο κείμενο:
"ex 1205 00 90. Σπέρματα αγριοκράμβης ή αγριογογγύλης εκτός από εκείνα που προορίζονται για σπορά (μόνον οι τύποι που αναφέρονται στο άρθρο 3 παράγραφος 1 στοιχεία α), β) και γ) του κανονισμού (ΕΟΚ) αριθ. 2294/92(*).
(*) ΕΕ αριθ. L 222 της 6. 8. 1992, σ. 22."
3. Στο παράρτημα Ι ο κωδικός ΣΟ 1211 και η σύντομη περιγραφή του αντικαθίστανται από το ακόλουθο κείμενο:
"ex 1211. Φυτά και μέρη φυτών (συμπεριλαμβανομένων των σπόρων και των καρπών) των φυτών που χρησιμοποιούνται κυρίως στην αρωματοποιία, την ιατρική ή για χρήσεις εντομοκτόνες, παρασιτοκτόνες ή παρόμοιες πλην της λεβάντας, της λεβαντίνης και της σάλβιας."
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 6 Αυγούστου 1992. Εντούτοις μπορεί να πληρωθεί αντισταθμιστική αποζημίωση για την υποχρέωση παύσης καλλιέργειας στους αιτούντες, οι οποίοι μπορούν να αποδείξουν ότι είχαν σπείρει αγριοκράμβη ή αγριογογγύλη του κωδικού ΣΟ 1205 00 90, πλην εκείνης η οποία γίνεται αποδεκτή σύμφωνα με το άρθρο 1, ή λεβάντα, λεβαντίνη ή σάλβια του κωδικού ΣΟ 1211 πριν από τη δημοσίευση του παρόντος κανονισμού. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Οκτωβρίου 1992.

Labels: 3
19
6